चोरों ने पीछा करने पर चलाई गोली
सेक्टर-2स्थित एक गोशाला में गुरुवार रात पशु चोर दो गाय लेकर भागने लगे। पीछा करने पर इन्होंने गोली भी चलाई। इसके अलावा मांगर गांव से पशु चोर 4 गाय चुराकर फरार हो गए है।
पुलिस ने दोनों केस दर्ज कर लिए हैं। सेक्टर-2 निवासी अशोक बाबा ने थाना शहर बल्लभगढ़ में दी शिकायत में बताया कि वह सामाजिक संस्था से जुड़े हुए हैं। उनकी संस्था ने सड़क पर घूमने बीमार गाय को रखने के लिए सेक्टर-2 में एक बाड़ा बनाया हुआ है। गुरुवार रात वह अपने अन्य साथियों के साथ बाड़े के पास सो रहे थे। देर रात पशु चोर एक गाड़ी में गाय को भरने लगे।
इसी दौरान उनकी आंख खुल गई। उन्होंने चोरों का पीछा किया तो उन्होंने गोली चला दी। इस कारण वे अपना बचाव करने लगे। अंधेरे का फायदा उठा कर पशु चोर वहां से भागने में कामयाब हो गए। इसकी सूचना पर पुलिस ने मौके पर पहुंच कर जांच शुरू कर दी। पुलिस को मौके से गोलियों के 4 खाली खोल भी मिले है। पुलिस ने अज्ञात तस्करों के खिलाफ मामला दर्ज कर लिया है। एक अन्य मामले में सेक्टर 55 थाना एरिया के मांगर गांव निवासी शुक्ल ने दी शिकायत में बताया कि धौज गांव निवासी लंगूर, साफिया शेख, गिरजू और ईले गांव से उनकी चार गायों को चुराकर फरार हो गए है। पुलिस ने केस दर्ज कर आरोपियों की तलाश शुरू कर दी है।
hin_Deva hin_Deva hin_Deva hin_Deva